
Elektromágneses alakítással létrehozott kötés kialakítása és vizsgálata

A cikk témája rúd-cső kötések létrehozása elektromágneses alakítással. Az elektromágneses alakítás jó villamos vezetőképességű és alacsony folyáshatárú lemez-, vagy csőszerű munkadarabokra kidolgozott képlékeny hidegalakító eljárás, nagy energiasűrűségű elektromágneses impulzus végzi az alakítást mechanikus és hidraulikus kapcsolat nélkül. A kísérleteink során kompressziós tekerccsel egy-, két-, és háromhornyos rúd-cső alakzáró kötéseket hoztunk létre, megvizsgáltuk a kötések geometriai jellemzőit, egytengelyű húzó igénybevétellel szembeni szilárdságukat. A szakítóvizsgálat során az alkalmazott trapéz alakú horonyprofillal készített egyhornyos kötés szétcsúszott, a két-, és háromhornyos kötés elszakadt.
Kulcsszavak: elektromágneses alakítás, mechanikus kapcsolat nélküli képlékenyalakítás, nagy energiasebességű alakítás

The topic of the article is the creation of rod-tube joints with electromagnetic forming. The electromganetic forming is a cold forming method invented for sheet and tube workpieces with high electrical conductivity and low yield strength, high energy rate electromagnetic impulse is used to deform materials without mechanical contact and hydraulical medium. During our tests one-, two-, and three-groove form-fit rod-bar joints were produced with compressive coil, we studied the geometric properties and strength of the joints against single-axis strain. During the tensile test the one-groove joint with the applied trapese-shaped groove pulled out from the tube, the two-, and three-grooved joints were fractured.
Keyword set: electromagnetic forming, mechanical contact free forming, high velocity forming 

Bevezetés
A cikk témája kötések létrehozása egy kevésbé ismert és elterjedt technológiával: elektromágneses alakítással, és vizsgálatuk. A témában ez az első kísérleti munkánk, a további kutató munka szempontjából legfontosabb feladatunk az alapismeretek megszerzése, a technológia megismerése, az ipari szempontból célszerű kutatási feladatok meghatározása.
Harvey és Brower 1958-as elektromágneses alakításra vonatkozó alapszabadalma óta eltelt időszakban számos országban kísérleteztek, sok disszertáció készült, ipari technológiák sorát dolgozták ki a témakörben. [1.] Magyarországon is volt előzménye az elektromágneses alakítással kapcsolatos kutatásoknak: az 1960-as évek közepétől a Villamosipari Kutató Intézet (VKI) és a Gépipari Technológiai Intézet (GTI) kutatói a technológia akkori szintjéhez mérten jelentősnek mondható kutatási eredményekkel járultak hozzá a technológia fejlődéséhez. 1970-90 között a GTI négy berendezést készített a Német Demokratikus Köztársaság részére ipari célokra. [2.]
A cikk első része bemutatja az elektromágneses alakítást, a második, kísérleteket ismertető része kompressziós hatású szerszám-elrendezéssel egy-, kettő-, háromhornyos rudak alakzáró kötésének létrehozását és vizsgálatát mutatja be ábrákkal, képekkel szemléltetve.
Az elektromágneses alakítás elmélete
Az elektromágneses alakítás képlékeny hidegalakító eljárás, a nagy energiasebességű (sebességhatáson alapuló) technológiának jó villamos vezetőképességű és alacsony folyáshatárú lemez- vagy csőszerű munkadarabokra kidolgozott változata, mely az elektrodinamikus alakító eljárások csoportjába tartozik. [1.] Elektromágneses alakítással mechanikus és hidraulikus kapcsolat nélkül nagy energiasűrűségű elektromágneses impulzussal alakítanak. [3.]

A nagyenergiájú alakító eljárások közös jellemzője a hagyományos alakító eljárásokhoz képest, hogy a munkadarab több nagyságrenddel nagyobb alakváltozási sebességét (>102 s-1) koncentrált energia impulzusszerű felszabadítással hozzák létre, továbbá kevesebb számú energiaátalakításra kerül sor. Az alakító nyomás általában igen nagy, és igen rövid hatásidejű. [3.] A nagyenergiájú alakító eljárásokat akkor alkalmazzák, ha nem gazdaságos hagyományos sajtológépeken végezni az alakítást a munkadarab anyaga, nagy mérete, a gyártandó kis darabszám (felszerszámozási költség) miatt. [4.] A nagyenergiájú alakító eljárások közül az elektromágneses alakítás ciklusideje a legkisebb, így tömeggyártásban is használható eljárás. [3.] Kisebb munkadarabok és nagy sorozatnagyságok esetén alkalmazzák. [4.]

Az elektromágneses alakítóberendezés két fő részből: nagyáramú impulzusgenerátorból (legfontosabb részei: energiatároló kondenzátortelep és nagyáramú kapcsoló) és alakító szerszámból (alakítótekercs és alakadó szerszámfél) áll. [4.] Az elektromágneses alakításhoz szükséges energiát a kondenzátortelep feltöltéséből nyerik; a töltőfeszültség tartománya 3…15 kV. [2.] Az alakítótekercs a munkadarabhoz viszonyított helyzete szerint lehet kompressziós tekercs (körbeveszi a munkadarabot, 1. ábra), expanziós tekercs (a munkadarab belsejében van, 2. ábra), síktekercs (munkadarabbal párhuzamos, 3. ábra). [1.] Kompressziós és expanziós tekerccsel csöveket, üreges profilokat, síktekerccsel lemezeket lehet alakítani. [1.] A tekercs mechanikai szilárdságának elegendőnek kell lennie az alakítási nyomások felvételére. [1.] [2.]
	1. ábra
	2. ábra

	Kompressziós tekercs
	Expanziós tekercs

	3. ábra

	Síktekercs

Az áram nem a munkadarab teljes keresztmetszetében folyik, hanem kiszorul a felülethez közeli δ vastagságú térrészbe, ha a primer áram frekvenciája elég nagy és a munkadarab villamos vezetőképessége megfelelő. A δ értékét skin-mélységnek nevezzük: ebben a távolságban a felszíni érték 1/e-ad részére csökken az áram. Ha a skin-mélység nagyobb a munkadarab vastagságánál, akkor csökken a mágneses nyomás. Ilyenkor a fém matricában is áram indukálódik (a munkadarabon kívül a többi elektromos vezető anyagú rész is egymenetes szekunder tekercsként induktív kapcsolatban van az alakítótekerccsel) aminek ellenkező irányú erőhatását mágneses párnahatásnak nevezzük. A mágneses párnahatás miatt a munkadarab nem tölti ki tökéletesen az alakadó szerszámot. [4.]

A technológia sokoldalúságát növeli, hogy egy kompressziós tekercstípus különböző térformáló segítségével különféle alakú és méretű munkadarabokhoz alkalmazható. A térformáló a mágneses teret a geometriai kialakításától függően erővonal sűrítéssel (indukciónövelő hatással) „formálja”. Ez a külső és belső aktív felületeihez tartozó átmérők, a gerjesztett (a szerszám tekercselésének irányában lévő) és alakítást létrehozó (a munkadarab irányában lévő) felület hatásos hosszának arányától függ. Az erővonal-sűrítő képességet csak a külső és belső felület összekötésével, folyamatos áramvezetést biztosító átkötő felületek kialakításával (például hasíték) lehet biztosítani. A térformáló 1:1 áttételű transzformátornak tekinthető, amely sajnos csökkenti a hatásfokot (térformáló nélkül 5…10%, egyesek szerint legfeljebb 20%, térformálóval 3…4%). [1.] [3.] [4.]

Az elektromágneses alakítás legfontosabb alkalmazási jelentősége, hogy segítségével olyan feladatokat lehet megoldani, amit más technológiával nem, vagy csak nagyon bonyolult módon lehet (például fémeket lehet kerámiákkal nem bontható kötéssel szerelni). [1.] [3.] Alkalmazzák még nanométer szemcseméretű porkohászati porok tömörítésére, hegesztett és képlékenyalakítással létrehozott kötések kialakítására, személygépkocsik alumínium karosszériaelemek gyártására stb. [2.]

Az elektromágneses alakítás előnyei a hagyományos eljárásokhoz képest:

Mechanikus, hidraulikus érintkezés nélkül lehetővé válik bevonatolt, festett darabok felületi rétegének sérülése nélküli alakítása. [1.] Nincs szükség kenőanyagra, ezért is környezetbarát. [1.] Lehetővé válik nagyon eltérő tulajdonságú anyagok (például fém és kerámia) kötése. [1.] Elegendő az alakadó szerszámfél elkészítése, így olcsóbb és egyszerűbb, ami például prototípusok készítésénél előny. [1.] Alakítás során csökken a visszarugózás mértéke. [1.] A nagy alakítási sebesség miatt jelentősen javulnak az anyag mechanikai tulajdonságai. [1.]
Sajnos meg kell említeni a hátrányokat is:

Az eljárás jó elektromos vezetőképességű, viszonylag alacsony folyáshatárú fémek alakítására alkalmas. [1.] A hatásfok alacsony, 5…10%, egyesek szerint legfeljebb 20%, térformálóval 3…4%. [1.] [3.] [4.] Az alkalmazott nagy áramerősség és feszültség miatt fokozott biztonsági intézkedések szükségesek a baleset elkerülése érdekében.

Összegezve a technológia megfelel napjaink igényeinek: termelékeny, takarékos és környezetkímélő.

A cső és hornyolt rúd közötti alakzáró kötés
Az elektromágneses alakítással rúdra sajtolt cső és a hornyokkal ellátott rúd együttes képlékeny alakváltozása meghatározza a kötés teherbírását. A kötés teherbírása egyenesen arányos az összeszorító nyomással és a kötés hosszával. [5.]
Az alakzáró kötés szilárdságát meghatározza a cső rúdba munkált hornyokba való alakítása. Az így kialakított kötés széthúzásához le kell győzni a súrlódást és deformálni kell a csövet. A kötés erőssége olyan nagy is lehet, hogy a húzó igénybevétel hatására a cső elszakad. [5.]
A kötés szilárdsága szempontjából a legjobb, ha az alakított cső belső felülete eléri a horony fenekét. A kötés szilárdságát csökkenti a túl mély horony esetén a horony széleinél bekövetkező nyírási jelenség, a túl széles horony, a lekerekített horony (utóbbi az esetben a horony kitöltését eredményező töltési energia kisebb lehet). [5.]
	4.ábra

	Alakzáró kötések létrehozása és különböző horonyprofilok

Alakzáró kötés létrehozása elektromágneses alakítással

A kísérlethez egy-, két-, háromhornyos, csak a hornyok számában eltérő geometriai tulajdonságú acélrudakat készítettünk. A horony geometriája az 5. ábrán látható kivitel szerinti volt. A rudak az 1. képen láthatók. Trapéz alakú hornyot választottunk, ami szilárdsági szempontból a legmegfelelőbb (a cső kevésbé hajlamos nyírásra). Az M16-os menet a rudakon a szakítógépbe való befogásra szolgál.
	5. ábra

	Háromhornyos acélrúd (mag)

	Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.

	1. kép

	Hornyos acélrudak (magok)

	Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.


A kötés második elemének rézcsövet választottunk a kiemelkedő villamos vezetőképessége miatt. A csöveket kereskedelmi forgalomban kapható 18x1 mm-es rézcsőből daraboltuk le 80 mm-es hosszra. A ledarabolt csöveket 600 °C-on 20 perces hőntartással lágyítottuk, a kemencéből kivéve nyugvó vízben hűtöttük le. A csődarabból és két acélmagból összeállított kísérleti elrendezést a 6. ábra mutatja. Mivel az acélmagok átmérőjét 15,8 mm-re készítettük el azokon a rézcsövek lazán illeszkedtek. Az alakítási szempontból meghatározó térformáló és alakítandó rézcső közötti rés mérete 1 mm-re adódik.
	6. ábra

	Összeállítás háromhornyos acélrudakból és rézcsőből

	Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.


A kötéseket a Kecskeméti Főiskola GAMF Karának Mechanikai Technológiai Laboratóriumába telepített EMA-EHA-EM 24/30 elektromágneses alakító berendezéssel (2. kép), M30 kompressziós tekerccsel (3-5. kép), illeszkedő térformálóval (4-7. kép) készítettük.
	2. kép
	3. kép

	EMA-EHA-EM 24/30 alakító berendezés, háttérben jobbra M30 kompressziós tekercs illeszkedő térformálóval
	M30 kompressziós tekercs

	4. kép
	5. kép

	M30 kompressziós tekercs (balra), térformálóval (középen), síktekercs (jobbra; a kísérlet során nem használtuk)
	M30 kompressziós tekercs illeszkedő térformálóval (balra), síktekercs (jobbra; a kísérlet során nem használtuk)

	6. kép
	7. kép

	Térformáló
	Térformáló

A kötésre előkészített két azonos hornyolású acélmagból és egy rézcsőből álló szerelési egységet szigetelőszalaggal rögzítve, a rézcsövet prespannal szigetelve egy egyszerű készülékbe fogva behelyeztük a térformálóba. Az alakítás során tartószerkezet (8-9. kép) biztosította a kötés alkatrészeinek helyzetét.
	8. kép
	9. kép

	Tartószerkezet
	Tartószerkezet

Az alakítás elektromos paramétereit az alakítási energia számítása és a hatásfok előzetes becslése alapján határoztuk meg; a töltési energiát ezért 6,5 kJ-ra állítottuk be, amely 4,4 kV-os töltőfeszültséget igényelt.

Egyhornyos kötés esetén egyetlen alakítási művelettel hoztuk létre az alakzáró kötést: a rudakon található horonyba alakítottuk a csövet. Két- és háromhornyos kötésnél három lövéssel hoztuk létre az alakzáró kötést: az első lövéssel a két rudat pozícionáltuk (a rudak egymás felé eső végén található egy-egy horonnyal ugyanúgy létrehoztuk az alakzáró kötést, mint egyhornyos kötésnél), a második és harmadik lövéssel horonyba sajtoltuk az addig alakítatlan csőszakaszokat.

Elektromágneses alakítással létrehozott kötés vizsgálata

A fentiekben leírt módon összesen 6 kötést készítettünk (2-2 kötés magtípusonként, 10. kép).
	10. kép

	Elektromágneses alakítással létrehozott alakzáró kötések

	Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.


Először megvizsgáltuk az elkészített kötések geometriai jellemzőit: digitális tolómérővel megmértük az alakított rézcső külső átmérőjét és hosszát (1. táblázat).
1. táblázat

A kötések geometriai jellemzői

	Próbatest típusa
	Próbatest sorszáma
	Hossz [mm]
	Külső átmérő [mm]

	
	
	
	1.
	2.
	3.
	4.
	5.
	6.

	egyhornyos kötés
	1.
	80,27
	16,03
	15,95
	
	
	
	

	
	2.
	79,99
	16,14
	16,01
	
	
	
	

	kéthornyos kötés
	1.
	80,37
	16,60
	16,08
	16,07
	16,50
	
	

	
	2.
	80,31
	16,38
	16,02
	16,24
	16,04
	
	

	háromhornyos kötés
	1.
	80,62
	16,70
	16,49
	16,13
	16,03
	16,27
	16,07

	
	2.
	80,45
	15,98
	15,97
	15,90
	15,99
	15,80
	15,78


Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.
A rézcső alakítás utáni külső átmérője az egyes hornyokban többnyire 15,9 – 16,1 mm között változik. Kivétel a kéthornyos kötés 1. illetve a háromhornyos kötés 1. jelű kötésén mért 16,6 és 16,7 mm-es átmérő, amelyek valószínűleg kisebb energiájú alakítást szenvedtek el a tekercsben való esetleges nem teljesen pontos behelyezés következtében.

A háromhornyos kötések közül az 1. jelű próbatestet ujjmaróval a szimmetriasíkig lemartuk, a felületet gyémántreszelővel és csiszolóvászonnal megcsiszoltuk, a forgácsot levegőfúvással eltávolítottuk. A 11. képen látható, hogy cső nem töltötte ki a hornyokat, de elérte a horony fenekét. A csőnek a horony külső élével érintkező részén enyhe kontrakció is megfigyelhető.
	11. kép

	Az elmetszett kötés

	Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.


Próbatest típusonként egy darabot az Óbudai Egyetem BGK Karának AGI Anyag- és Alakítástechnológia Szakcsoportja Képlékenyalakító Laboratóriumában található 20 kN mérési határú csavarorsós szakítógépen 4 mm/perc sebességgel elszakítottunk. A szakítóvizsgálat során az alkalmazott horonyprofillal az egyhornyos kötésű próbatest csak részben viselte el a terhelést (a rézcsőből a rúd kicsúszott), míg a két- illetve háromhornyos kötéseknél a rézcső elszakadt (a kötés szilárdsága a rézcső szakítószilárdságával megegyezett) (12. kép).
	12. kép

	Szétcsúszott és elszakadt kötések

A 2. táblázatban szereplő a szakítódiagramokból (7-9. ábra) leolvasható maximális kihúzó erők értéke (az erő léptéke 100 N/mm), valamint a szétszakadt kötéseknél a rézcső eredeti keresztmetszetéből (ø18x1 mm) és a maximális kihúzó erőből számítható szakítószilárdság is.

2. táblázat

Szakítóvizsgálat eredményei

	Próbatest típusa
	Szakítóerő [N]
	Megjegyzés

	egyhornyos kötés
	8900
	A kötés nem tartott: a rúd kicsúszott a csőből.

	kéthornyos kötés
	10800
	Rm=202,21 MPa

	háromhornyos kötés
	10700
	Rm=200,34 MPa


Porkoláb Péter: Elektromágneses alakítással létrehozott kötés kialakítása és vizsgálata (TDK dolgozat), Budapest, ÓE-BGK, 2011.
	7. ábra
	8. ábra
	9. ábra

	Egyhornyos kötés szakítódiagramja
	Kéthornyos kötés szakítódiagramja
	Háromhornyos kötés szakítódiagramja

További kutatási feladatok
A kísérleti munka egyik célja volt az ipari alkalmazás szempontjából célszerű további kutatási feladatok meghatározása:

•
azonos anyagpárokkal össze kell hasonlítani sima és hornyolt maggal kialakított kötéseket;

•
a mag geometriai kialakítását célszerű továbbfejleszteni (különböző számú és horonyprofilú hornyok), különös tekintettel az egyhornyos kötésre (termelékenységnövelés és költségcsökkentés);

•
a réz árának növekedése, és az acél elektromágneses alakításának nehézségei (ötvözés hatására romlik a villamos vezetőképesség) miatt alumínium mag és cső közti kötéseket célszerű megvizsgálni;

•
egytengelyű húzó igénybevételen kívül csavaró, nyíró, váltakozó igénybevételnek ellenálló kötések kidolgozása és vizsgálata. Egy lehetséges gyakorlati alkalmazása lehet az elektromágneses alakítással létrehozott csavaró igénybevételnek ellenálló kötésnek a huzagolt lövegekhez való lövedékek vezetőgyűrűjének rögzítése.
Összefoglalás

A cikk témája kötések létrehozása elektromágneses alakítással, és vizsgálatuk. A témában ez volt az első kísérleti munkánk, a további kutató munka szempontjából legfontosabb feladatunk az alapismeretek megszerzése, a technológia megismerése, az ipari szempontból célszerű kutatási feladatok meghatározása volt.
A cikk első, elméleti része bemutatta az elektromágneses alakítást, ami képlékeny hidegalakító eljárás, a nagy energiasebességű (sebességhatáson alapuló) technológiának jó villamos vezetőképességű és alacsony folyáshatárú lemez- vagy csőszerű munkadarabokra kidolgozott változata, mely az elektrodinamikus alakító eljárások csoportjába tartozik. [1.] Elektromágneses alakítással mechanikus és hidraulikus kapcsolat nélkül nagy energiasűrűségű elektromágneses impulzussal alakítanak. [3.]
A cikk második, kísérleteket ismertető része kompressziós hatású szerszám-elrendezéssel bemutatta egy-, kettő-, háromhornyos rudak alakzáró kötésének létrehozását és vizsgálatát. A szakítóvizsgálat során az alkalmazott horonyprofillal az egyhornyos kötésű próbatest csak részben viselte el a terhelést (a rézcsőből a rúd kicsúszott), míg a két- illetve háromhornyos kötéseknél a rézcső elszakadt (a kötés szilárdsága a rézcső szakítószilárdságával megegyezett).
Első kísérleti munkánk során megszereztük a legelemibb alapismereteket, a technológia elméletébe és gyakorlatába is betekintést nyertünk, meghatároztuk az ipari alkalmazás szempontjából célszerű további kutatási feladatokat. A következő kísérletekben azonos anyagpárokkal (elsősorban alumínium) összehasonlítjuk a sima és hornyolt magokkal kialakított kötéseket, továbbfejlesztjük a mag geometriai kialakítását a hornyok számának és profiljának megváltoztatásával, kidolgozunk és megvizsgálunk csavaró, nyíró, váltakozó igénybevételnek ellenálló kötéseket.

